b'\n_START_ARTICLE_\nJonavos Janinos Mi\xc5\xa1\xc4\x8diukait\xc4\x97s meno mokykla\n_START_SECTION_\nIstorija\n_START_PARAGRAPH_\n1965 m. Jonavoje buvo \xc4\xafsteigta Muzikos mokykla. Ilgiau nei de\xc5\xa1imtmet\xc4\xaf ji glaud\xc4\x97si Jonavos bald\xc5\xb3 kombinato klube. _NEWLINE_1976 m. Muzikos mokykla persik\xc4\x97l\xc4\x97 \xc4\xaf naujas patalpas Jonavos 2-ojoje vidurin\xc4\x97je mokykloje (dabartin\xc4\x97se \xe2\x80\x9eSantarv\xc4\x97s" vidurin\xc4\x97je ir "Neries" pagrindin\xc4\x97je mokyklose)._NEWLINE_1982 m. atidarytas naujas - Dail\xc4\x97s - skyrius. _NEWLINE_1990 m. Muzikos mokykla persik\xc4\x97l\xc4\x97 \xc4\xaf miesto centr\xc4\x85, buvusias Pionieri\xc5\xb3 nam\xc5\xb3 patalpas (anks\xc4\x8diau \xc4\x8dia veik\xc4\x97 Jonavos vidurin\xc4\x97 mokykla). _NEWLINE_Nepriklausomyb\xc4\x97s metais mokykla toliau intensyviai pl\xc4\x97t\xc4\x97si. 1992 m. atidarytas Choreografijos, 1993 m. - Teatro skyrius. _NEWLINE_1994 m. mokyklai suteiktas Meno mokyklos statusas. Iki tol mokykl\xc4\x85 baig\xc4\x97 1121 ugdytinis._NEWLINE_2009 m. gegu\xc5\xbe\xc4\x97s m\xc4\x97n. mokyklai suteiktas Jonavoje gimusios estrados daininink\xc4\x97s Janinos Mi\xc5\xa1\xc4\x8diukait\xc4\x97s (1948-2008) vardas.\n_START_SECTION_\nStrukt\xc5\xabra\n_START_PARAGRAPH_\nMokykloje mokoma muzikos, teatro, dail\xc4\x97s, bei choreografijos. Veikia \xc5\xa1ie skyriai: Teatro (\xc4\xafk\xc5\xabr\xc4\x97jas, lig\xc5\xa1iolinis ved\xc4\x97jas - mokytojas ekspertas Jonas Andriulevi\xc4\x8dius), Dail\xc4\x97s (ved\xc4\x97ja Jolita Nenortien\xc4\x97), Choreografijos (ved\xc4\x97ja \xc5\xbdivil\xc4\x97 Antanavi\xc4\x8dien\xc4\x97); muzikos mokoma Akordeono instrumento, Fortepijono instrumento, Pu\xc4\x8diam\xc5\xb3j\xc5\xb3 instrument\xc5\xb3, Tautini\xc5\xb3 instrument\xc5\xb3, Stygini\xc5\xb3 instrument\xc5\xb3 ir Muzikos teorijos skyriuose.\n_START_SECTION_\nAtributika\n_START_PARAGRAPH_\nJonavos meno mokykla turi savo atributik\xc4\x85: emblem\xc4\x85, himn\xc4\x85, v\xc4\x97liav\xc4\x85. Emblemoje pavaizduotas medis, kurio lap\xc5\xb3 vainiko, sudaryto i\xc5\xa1 4 \xe2\x80\x9eratilais" i\xc5\xa1d\xc4\x97styt\xc5\xb3 linij\xc5\xb3, centre pavaizduoti 4 \xc4\x8diulbantys pauk\xc5\xa1\xc4\x8diukai (simbolizuojantys stipriausi\xc4\x85 ugdymo mokykloje - Muzikos - srit\xc4\xaf). Mokyklos himnas vadinasi \xe2\x80\x9eMeno m\xc5\xabz\xc5\xb3 pilis\xe2\x80\x9c  (prasidedantis \xc5\xbeod\xc5\xbeiais Laiko pauk\xc5\xa1t\xc4\x97 palie\xc4\x8dia sparnais\xe2\x80\xa6); \xc5\xbeod\xc5\xbei\xc5\xb3 ir muzikos autor\xc4\x97 - Virginija Verikien\xc4\x97 (Stygini\xc5\xb3 instrument\xc5\xb3 skyriaus smuiko mokytoja). Mokyklai yra \xc4\xafteiktas \xc5\xa0MM atminimo vimpelas  \xe2\x80\x9eKult\xc5\xabros mokykla\xe2\x80\x9c.'